Ekspertlar: Putin AQShga zahrini sochib, o’z reytingini oshiryapti
AQSh elchisi Maykl Makfol Rossiya televideniyesida deyarli har kuni tanqid qilinadi. Oradagi iliqlik poyoniga yetmoqdami?
Rossiyada prezident saylovlari yaqinlashgan sari, siyosiy muhit ham taranglashib bormoqda. Vladimir Putinning yana rahbarlikka qaytish rejasi Sovet Ittifoqi qulaganidan beri eng yirik namoyishlarga turtki berdi. Navbatdagisi 26-fevralda o’tadi, deydi muxolifat yetakchilari. Putinning da’vo qilishicha, xalqni hukumatga qarshi qayrayotgan va oppozitsiyani moliyalayotgan bu – Qo’shma Shtatlar. Uning “Yedinaya Rossiya” partiyasi Amerika elchixonasiga qadam qo’yganlarni “sotqin” deya tamg’alagan. Elchi Maykl Makfol, o’tgan oy lavozimga kirishgan diplomat, prezident Barak Obamaning region bo’yicha yaqin maslahatchisi edi. Rossiya davlat telekanallari uni “arab bahorini targ’ib qilish uchun Vashingtondan yuborilgan” deya qoralashga tushgan. Bu shunchaki saylovoldi chirkin siyosatmi yoki Vashington-Moskva orasida so’nggi payt erishilgan iliqlik poyoniga yetmoqdami? Aytish qiyin. Moskvadagi Karnegi tahlil markazi eksperti Nikolay Petrov fikricha, AQShga tanqid toshlarini otib o’z reytingini oshirish Putin uchun ajoyib imkoniyat va undan foydalanyapti. Saylovga atigi uch hafta vaqt qolgan. Putinga dushman obrazi kerak, deydi u. “AQSh dunyoning eng qudratli davlati ekan, bu rolga tanlangani bejiz emas”. Bu xavfli o’yin, deydi siyosatdonlar. Chunki AQSh elchisini badnom qilish harakatlari saylovdan keyin ham davom etsa, prezident Obama Rossiya bilan aloqalarga hozirgidek diqqat qaratmay qo’yishi, bundan foyda yo’q, deya xulosa qilishi mumkin. Ayrim ekspertlar nazarida, hozirgi ziddiyatlar vaqtincha. “Saylovda yutib chiqish uchun Kreml qo’llayotgan strategiya bu”, - deydi siyosatdon Mark Feygin. AQSh elchisi Maykl Makfol Rossiya televideniyesida deyarli har kuni tanqid qilinsa-da, lavozimida qoladi. Prezident saylovlaridan so’ng Kreml AQSh bilan munosabatlarni yaxshilashga tushadi, degan fikrlar yangramoqda.